google/wiki40b huggingface dataset:
तू सूरज मैं साँझ पियाजी

कहानी

कहानी सूरज और संध्या के बच्चों के जीवन पर आधारित है, जिसमें मुख्य रूप से उनकी बेटी कनक की जीवन घटनाओं को दिखाया जाता है। भाभो कनक को अनदेखा करती रहती हैं क्योंकि उनके अनुसार, कनक सूरज-संध्या की मौत का कारण है, लेकिन बाद में एक-दूसरे के लिए पारस्परिक प्रेम को समझने पर कनक को परिवार में भाभो के द्वारा स्वीकार कर लिया जाता है। अभूतपूर्व परिस्थितियों के कारण, कनक का एक असाधारण और अंधविश्वासपूर्ण लेकिन अच्छे दिल वाले सज्जन, उमा शंकर नामक नर से विवाह हो जाता है। उमा उसकी अवसरवादी और धन हथियाने वाली, पाखंडी मौसी, नंदा देवी द्वारा सिखाए गए नैतिकता में एक अंधविश्वासी बन चुका व्यक्ति है। कनक अपने जीवन के एक नए सफर की शुरूआत करती है, एक ऐसे व्यक्ति के साथ, जो उसका आदर्श विपरीत है, उसे मानव जीवन का सबसे बड़ा नैतिकता सिखाने के मकसद से। जबकि कनक की पालोमी नामक एक लड़की द्वारा आलोचना की जाती है और बार-बार मासी सा द्वारा नुकसान पहुंचाया जाता है, पर कनक अपने मार्ग में रूकती नहीं। बाद में, मासी सा का निर्दयी बेटा आदित्य भी कनक को नुकसान पहुंचाने की कोशिश करता है। इस प्रक्रिया में, वह खुद को उमा के साथ पूर्ण पत्नी के रूप में स्थापित करने के बाद उससे प्यार करने लगती है। इतना लंबी और उबाऊ होने के बावजूद, 'आदित्य' नामक चरित्र ने इसे शो को और अधिक रोचक बना दिया है। बैंकाक में उमा और कनक साजिशे रचने वाली मासी सा और आदित्य का पर्दाफाश करने के लिए प्लान बनाते हैं, और साबित कर देते हैं कि 'पालोमी' जीवित है। कुछ समय बाद, मीरा मित्तल शो में प्रवेश करतीं हैं और उमा शंकर से विवाह करके वह उमा और कनक के बीच के रिश्ते में दरार पैदा कर देती हैं।

2 साल बाद

कनक, उमा और मीरा के जीवन में, फिर से प्रवेश करती है। मीरा कनक के जीवन को बरबाद करना चाहती है। वह अर्पिता के भाई, अक्षय के साथ हाथ मिलाकर कनक की जिंदगी बरबाद करने की साजिश करती है। अक्षय कनक से प्यार करने का दिखावा करता है और उसका मंगेतर बन जाता है। वह कनक को धोखा देकर, मीरा को उसके मकसद में मदद करता है। अक्षय और मीरा साजिश से अक्षय और कनक के शादी के दिन कनक को जेल भेजना चाहते हैं। बाद में, सारी गलतफहमियां दूर हो जातीं हैं और कनक एक डाक्टर बनने की ट्रेनिंग करने लगती है। उमा - कनक एक हो जाते है और कहानी का समापन हो जाता है।
२३९० ईसा पूर्व

२३९० ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से २३९० ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
अल्मोड़ा लोक सभा निर्वाचन क्षेत्र

विधानसभा क्षेत्र

परिसीमन के बाद अल्मोड़ा में निम्नलिखित विधानसभा क्षेत्र आते हैं:
42-धारचूला, 43-डीडीहाट, 44-पिथौरागढ़, 45-गंगोलीहाट (अ0जा0), 46-कापकोट, 47-बागेश्वर (अ0जा0), 48-द्वाराहाट, 49-सल्ट, 50-रानीखेत, 51-सोमेश्वर (अ0जा0), 52-अल्मोड़ा, 53-जागेश्वर, 54-लोहाघाट और 55-चम्पावत।
हरेकृष्ण महताब

प्रारंभिक जीवन

महताब का जन्म ओडिशा के भद्रक जिले में अगारपडा गांव में हुआ था। उनके माता पिता का नाम कृष्ण चरण दास और तोहफा देबी था। भद्रक हाई स्कूल से अपनी मैट्रिक की परीक्षा पास करने के बाद, वह रावेनशॉ कॉलेज, कटक में दाखील हो गए। लेकिन स्वतंत्रता आंदोलन में शामिल होने के लिए १९२१ में उन्होंने पढ़ाई छोड़ दिए।

पुरस्कार और सम्मान

वह उड़ीसा साहित्य अकादमी और संगीत नाटक अकादमी के अध्यक्ष थे।
भुवन (सॉफ़्टवेयर)

भुवन भारतीय अंतरिक्ष अनुसंधान संगठन यानी इसरो द्वारा निर्मित एक सॉफ़्टवेयर है जिससे भारत देश के भूभागों को त्रि-विमीय चित्रों के रूप में अंतरजाल पर देखा जा सकेगा। गूगल अर्थ और विकिमैपिया की भाँति इसमें भूभागों को अलग-अलग ऊँचाईयों से देखा जा सकता है। भुवन के बाद भूसम्पदा नामक परियोजना जारी की जाएगी।

चित्रपरत:

इस सुविधा के साथ उपयोगकर्ता उपग्रह से ली गई चित्रो को सीधे भुवन पर जोड सकते है। इन चित्र परतो को सीधे निजी या दूरस्थ सर्वर से आयात किया जा सकता है।

ऊँचाई परत:

यह विशेषता उपयोगकर्ता को ऊँचाई की जानकारी को भुवन पर प्रयोग करने में सक्षम बनाती है। यह ऊँचाई परतें निजी या दूरस्थ सर्वर से आयात की जा सकती है।

डब्लू एफ एस (WFS):

इस नई सुविधा के माध्यम से वेब में प्रकाशित भौगोलिक विशेषता की मांगों का मानकीकरण करने के लिए भुवन उपयोगकर्ताओं को ओ जी सी (OGC) द्वारा स्वीकृत डब्लू एफ एस विवरण को लोड करने में सहायक है। भुवन का डब्लू एफ एस (WFS) प्लग-इन शेप (Shape) टाईप पोलीगन, पोलीलाईन तथा बिन्दुओं का भी उपयोग करता है।

भू-भाग रूपरेखा उपकरण :

यह उपकरण हमें किसी भू-भाग की ऊँचाई की रूपरेखा और इससे सम्बंधित जानकारी जैसे अधिकतम व न्यूतम दूरी, ढलान, मार्ग आदि प्रदान करता है।

"थ्रेट डोम" उपकरण:

यह उपकरण किसी दिए गए बिंदु से दिख रहे आयतन को त्रिआयामी में दिखाने में मदद करता है। मापदंड जैसे स्कैन क्षेत्र तथा ऊँचाई कोण और विभिन्न क्षेत्रों की दृश्यता का विश्लेषण आदि निश्चित कर सकते हैं। यह उपकरण त्रिआयामी आकृति बनाता है जो किसी अर्धगोले के उपरी भाग की तरह होता है और उन क्षेत्रों को दर्शाता है जो उस दिए गए बिंदु से दर्शित होते हैं।

क्षेत्र पर वीडियो:

इस सुविधा के माध्यम से उपयोगकर्ता भूभाग के चयनित क्षेत्र पर एक वीडियो फ़ाइल देख सकता है। यहाँ, दर्ज रीडिंग के आधार पर टेलीमेट्रिक फ़ाइल का प्रयोग करके वीडियो को खिसकाया जा सकता है।

जीआईएस उपकरण:

उपकरण उपयोगकर्ता को खोज मापदंड के अनुसार विशेषता की खोज करने में सहायता प्रदान करता है:

समुदाय उपकरण:

भुवन की इस सुविधा का उपयोग करके उपयोगकर्ता अपने विचार विर्मश बांट सकता है, दूसरे उपयोगकर्ताओं से बात कर सकता है, भूभाग के किसी क्षेत्र का चुनाव कर सकता है, किसी भी परत को विश्लेषण के लिये इस्तेमाल कर सकता है आदि. यह उपकरण उपयोगकर्ताओं को एक नेटवर्क से जोडता है। इन्टरनेट/इनटारनेट के साथ जुड़े होने पर उपयोगकर्ता बात कर सकता है, भूभाग पर टिप्पणी कर सकता है तथा मुक्त हाथ चित्रकारी कर सकता है। एक उपयोगकर्ता सत्र के प्रबंधक के रूप में कार्य करता है तथा बाकी उपभोक्ता के रूप में जुड़े रहते है।

भुवन 2 डी:

2 डी भुवन, जोकि एक वेब मेप सर्विस अनुप्रयोग है, के अभिलिकेशन के सहयोग से हमें उच्च स्तरीय तथा अति संवेदन शील मानचित्र प्राप्त होते है। उपग्रह तथा मानचित्र के डेटा को संग्रहित करने के लिए यह ओपन लेयर ओपनसोर्स प्रोजेक्ट निर्भर है जोकि शक्तिशाली, उपयोगकर्ता अनुकूलित प्रतिचित्रण तकनीक प्रदान करता है। भुवन 2 डी कुछ ख़ास कार्यक्षमताएं जैसे मानचित्र संचालन, बिन्दुओं को जोडना, भूभाग पर लाईन, पौलीगन आदि जोडना, भूभाग के किसी इलाके की दूरियों को नापना आदि प्रमुख है।
समस्या-पूर्ति

समस्या-पूर्ति भारतीय साहित्य में प्रचलित विशेष विधा है जिसमें किसी छन्द में कोई कविता का अंश दिया होता है और उस छन्द को पूरा करना होता है। यह कला प्राचीन काल से चली आ रही है। यह कला चौंसठ कलाओं के अन्तर्गत आती है। समस्यापूर्ति विशेषत: संस्कृत साहित्य में बहुत प्रसिद्ध है। 
ऐसे भी उदाहरण हैं जिसमें कुछ विद्वानों ने कालिदास द्वारा रचित मेघदूतम की प्रत्येक कविता की प्रथम पंक्ति ज्यों का त्यों 'समस्या' के रूप में लेकर स्वयं उसकी पूर्ति की है।
कनकदास

कनक दास (1509 – 1609) महान सन्त कवि, दार्शनिक, संगीतकार तथा वैष्णव मत के प्रचारक थे। उनकी गणना आचार्य माधव के अनुयायियों में होती है जिनमें मुख्य नाम नरहरि तीर्थ, श्रीपाद तीर्थ, व्यास तीर्थ, वादि राज, पुरन्दर दास, राघवेन्द्र तीर्थ, विजय दास, गोपाल दास आदि हैं। ये सभी परम ज्ञानी सन्त थे।
कनक दास का जन्म कर्णाटक में धारवाड़ जिले के बंकापुर गांव में बीर गौडा और बचम्मा के गड़रिया परिवार में हुआ था।
प्रकाश-विलगक

इलेक्ट्रॉनिकी में प्रकाश-विलगक (opto-isolator) वह इलेक्ट्रॉनिक अवयव है जो किसी विद्युत संकेत को प्रकाश के माध्यम से एक परिपथ से दूसरे परिपथ में भेज सकता है, जो पहले परिपथ से विलगित (आइसोलेटेड) हो। इस प्रकार यह दो अलग-अलग वोल्तता पर स्थित परिपथों के बीच संकेतों का आदान-प्रदान कर सकता है। इस प्रकार इसका कार्य एक विलगक (आइसोलेटर) का है। किन्तु इसे प्रकाश-युग्मक (optocoupler या photocoupler) भी कहते हैं क्योंकि यह परस्पर विलगित दो परिपथों को संकेत द्वारा 'जोड़ने' का काम भी करता है। वाणिज्यिक रूप से उपलब्ध प्रकाश-विलगक १० हजार वोल्ट तक विलगन प्रदान करते हैं तथा 10 kV/μs तक के वोल्टेज परिवर्तन सह सकते हैं।
सबसे सामान्य प्रकाश-विलगक में एक प्रकाश उत्सर्जक डायोड (LED) तथा एक फोटोट्रान्जिस्टर होता है। ये दोनों एक ही अपारदर्शी पैकेज के अन्दर निर्मित होते हैं। प्रायः प्रकाश-विलगकों का उपयोग अंकीय संकेतों (on-off) के संचार के लिये किया जाता है किन्तु कुछ विधियों का उपयोग करके इन्हें अनुरूप संकेतों के साथ भी काम में लिया जा सकता है।

इतिहास

एक ठोस-अवस्था प्रकाश उत्सर्जक को एक अर्धचालक संसूचक (detector) से युग्मित करके विद्युत-विलगन (isolation) प्राप्त करने का महत्व १९६३ में समझ में आया था। १९६८ में प्रकाश-प्रतिरोधक पर आधारित प्रकाश-युग्मक निर्मित किये गये।
शाश्वतवाद

शाश्वतवाद (पालि : सास्सतवाद ) बुद्ध के समय में प्रचलित वह दार्शनिक सिद्धान्त है जो मानता है कि आत्मा एक रूप, चिरन्तन और नित्य है, उनका न तो कभी नाश होता है और न कभी उसमें कोई विकार होता है। यह सिद्धान्त उच्छेदवाद का विपर्याय (विलोम) है। इस प्रकार के विचार बुद्ध के समय में अनेक पन्थों और सम्प्रदायों में व्याप्त था। बुद्ध ने निकायों और आगमों में इसका खण्डन किया।
बुद्ध का अनित्यवाद, शाश्वतवाद तथा उच्छेदवाद का मध्यम मार्ग है। 'प्रत्येक वस्तु है मैं ( शाश्वतवाद ) , यह एक एकान्तिक मत है, प्रत्येक वस्तु नहीं है, यह दूसरा एकांतिक मत है। इन दोनों ही एकांतिक मतों को छोड़कर बुद्ध ने मध्यम मार्ग का उपदेश दिया।
नागालैंड का इतिहास

नागालैंड भारत के उत्तर-पूर्व में स्थित एक भारतीय राज्य है, यह 1 दिसम्बर 1963 को भारत का 16वाँ राज्य बना। यह भारत का सबसे छोटा राज्य है। इसकी राजधानी कोहिमा है। इस राज्‍य के पूर्व में म्यांमार, पश्चिम में असम, उत्तर में अरुणाचल प्रदेश, और दक्षिण में मणिपुर से घिरा हुआ है। और इसे ‘पूरब का स्विट्जरलैंड’ भी कहा जाता है।
नागालैंड का कोई प्रारंभिक लिखित इतिहास नही है, जबकि पडोसी असम राज्य के अहोम साम्राज्य में नागा समुदाय, उनकी अर्थव्यवस्था और रीती-रिवाजो का उल्लेख किया गया था।
मनोज सिन्हा

प्रारम्भिक जीवन और शिक्षा

मनोज सिन्हा का जन्म 1 जुलाई, 1959 को मोहनपुरा, गाजीपुर, भारत में हुआ। उन्होंने भारतीय प्रौद्योगिकी संस्थान (BHU), वाराणसी से  बी.टेक  और  एम.टेक  की उपाधियां प्राप्त कीं। श्री मनोज सिन्हा ने रेलवे के नए राज्य मंत्री के रूप में कार्यभार ग्रहण किया।मनोज सिन्हा उत्तर प्रदेश से संसद (लोक सभा) के सदस्य हैं। सिन्हा ने वर्ष 1982 में भारतीय प्रौद्योगिकी संस्थान (BHU), वाराणसी से सिविल इंजीनियरिंग में एम.टेक किया है। वे बनारस हिन्दू विश्वविद्यालय के विद्यार्थी संघ के अध्यक्ष थे। वर्ष 1989-96 के मध्य में वे राष्ट्रीय परिषद के सदस्य थे। वर्ष 1996 में वे 11वीं लोक सभा के लिए निर्वाचित हुए तथा वर्ष 1999 में उन्हें पुन: 13वीं लोक सभा के लिए पुनः निर्वाचित हुए। 1999 से 2000 के मध्य वे योजना तथा वास्तुशिल्प विद्यापीठ की महापरिषद के सदस्य रहे तथा शासकीय आश्वासन समिति तथा ऊर्जा समिति के सदस्य भी रहे। वर्ष 2014 में वे 16 वीं लोक सभा (तीसरा सत्र) के लिए उत्तर प्रदेश के गाजीपुर निर्वाचन क्षेत्र से निर्वाचित हुए हैं।

राजनीति

वर्ष 1989 से 1996 तक वे राष्ट्रीय परिषद के सदस्य थे। वर्ष 1996, 1999 और 2014 में उन्हें लोक सभा में निर्वाचित किया गया। उपस्थिति के उच्च आंकड़ों के साथ वे 13वीं लोक सभा के बेहतरीन प्रदर्शन करने वाले सदस्यों में से एक रहे।

निजी जीवन

मनोज सिन्हा की 1, मई 1977 को सुलतानगंज, भागलपुर की नीलम सिन्हा से शादी हुई। साथ ही उनकी एक बेटी है जिसकी शादी हो चुकी है ,और एक बेटा है जो एक टेलेकॉम कम्पनी में काम कर रहा है।
सोन्घाई

सोन्घाई अफ्रीका की एक भाषा है।
आईसीआईसीआई प्रुडेंशियल म्यूच्यूअल फण्ड

आईसीआईसीआई प्रुडेंशियल म्यूच्यूअल फण्ड भारत की प्रमुख एसेट मैनेजमेंट कंपनी है।
मृदुला मुखर्जी

प्रारंभिक जीवन और शिक्षा

मुखर्जी का जन्म 1950 में नई दिल्ली, भारत में हुआ था। उनके माता-पिता लाहौर में इतिहास के प्रसिद्ध शिक्षक थे, जहाँ से वे 1947 में भारत के विभाजन के बाद नई दिल्ली आ गए।   मुखर्जी ने इतिहासकार आदित्य मुखर्जी से शादी की है, जिनके साथ उनकी एक बेटी है। 
मुखर्जी ने नई दिल्ली के लेडी श्रीराम कॉलेज से स्नातक किया। वे 1971 में स्नातकोत्तर छात्र के रूप में जवाहरलाल नेहरू विश्वविद्यालय (JNU) में शामिल हो गईं, जहाँ से उन्होंने पीएचडी की उपाधि प्राप्त की।  उनके डॉक्टरल थीसिस सलाहकार मशहूर मार्क्सवादी इतिहासकार बिपिन चंद्र थे, जिनके साथ उन्होंने कई किताबें भी लिखी हैं।

व्यवसाय

1972 में अपने डॉक्टरेट की थीसिस पर काम करते हुए, मुखर्जी को सेंटर फॉर हिस्टोरिकल स्टडीज, जेएनयू द्वारा एक संकाय सदस्य के रूप में काम पर रखा गया,  जहाँ से वे इतिहास के प्रोफेसर के रूप में सेवानिवृत्त हुईं। वे इस केंद्र की चेयरपर्सन भी बनी थीं। 2005 में, उन्हें नेहरू मेमोरियल संग्रहालय और पुस्तकालय, नई दिल्ली के निदेशक के रूप में नियुक्त किया गया। उन्होंने कई किताबें लिखी हैं, जिनका केंद्र भारत के किसान और औपनिवेशिक इतिहास रहे हैं।
अवधूत

परिचय

अवधूतोपनिषद् के आरंभ में 'अवधूत' शब्द की जो व्याख्या दी गई है, उससे इस पद से संकेतित व्यक्ति के वैशिष्ट्य का विवरण हो जाता है। इस उपनिषद् के अनुसार इस शब्द में आए अ का अक्षरत्व अथवा अक्षरपद, व का अर्थ वरेण्य का सर्वश्रेष्ठ पद, धू का अर्थ धूत संसारवर्धन अथवा सांसारिक वासनाओं का उच्छेद और त का अर्थ है तत्वमस्यादिलक्ष्यत्व। इस पद से विशिष्ट व्यक्ति का व्याख्यान इस उपनिषद् के अतिरिक्त अवधूतगीता, गोरक्षनाथरचित सिद्ध-सिद्धांत-पद्धति, गोरक्ष-सिद्धांत-संग्रह आदि ग्रंथों में उपलब्ध है।
"महानिर्वाणतंत्र" में प्रधानत: चार प्रकार के अवधूत कहे गए हैं :
(1) "ब्रह्मावधूत" जो किसी भी वर्ण का ब्रह्मेपासक हो और किसी भी आश्रम में हो;
(2) "शैवावधूत" जो विधिपूर्वक संन्यास ले चुका हो:
(3) "बीरावधूत" जिसके सिर के बाल दीर्घ तथा बिखरे हों, गले में हाड़ या रुद्राक्ष की माला पड़ी हो, कटि में कौपीन हो, शरीर पर भस्म या रक्तचंदन हो, हाथ में काष्ठदंड, परशु एवं डम डिग्री हो और साथ में मृगचर्म हो;
(4) "कुलावधूत" जो कुलाचार में अभिषिक होकर भी गृहस्थाश्रम में रहे।
वैष्णव संप्रदाय के अंतर्गत रामानंद के शिष्यों में भी अवधूत कहलानेवाले साधु पाए जाते हैं। इनके सिर पर बड़े-बड़े बाल रहते हैं, गले में स्फटिक की माला रहती है और शरीर पर कंथा एवं हाथ में दरियाई खप्पर दीख पड़ते हैं। बंगाल में इनके पृथक्-पृथक् अखाड़े हैं और इनमें सभी जातियों के लोग समाविष्ट होते हैं। भिक्षा के लिए जब ये गृहस्थों के द्वार पर जाते हैं तब "बीर अवधूत" नाम का स्मरण करके एकतारा या अन्य वाद्ययंत्र बजाकर गाने लग जाते हैं। ये लोग प्राय: अव्यवस्थित रूप में ही रहा करते हैं। इन्हें बंगाल में कभी-कभी 'बाउल' नाम से भी अभिहित करते हैं जो सर्वथा इनसे भिन्न वर्ग के कुछ अन्य लागों की ही वास्तविक संज्ञा है। नागपंथ में अवधूत की स्थिति अत्यंत उच्च मानी जाती है और "गोरक्ष-सिद्धांत-संग्रह" के अनुसार वह सभी प्रकार के प्रकृतिविकारों से रहित हुआ करता है। वह कैवल्य की उपलब्धि के लिए आत्मस्वरूप के अनुसंधान में निरत रहा करता है और उसकी अनुभूति निर्गुण एवं सगुण से परे होती है। गुरू दत्तात्रेय को भी अवधूत कहा जाता है और दत्तसंप्रदाय (अवधूत मत) में इसका पूर्ण विवेचन है। पश्चिमोत्तर प्रदेश में उन स्त्रियों को "अवधूती" कहते हैं जो पुरुष संन्यासी के वेश में रहकर भस्म, रुद्राक्षादि धारण करती हैं तथा साधारणत: किसी गंगागिरि नाम की वैसी ही संन्यासिन या अवधूतनी की परंपरा की समझी जाती हैं।
तांत्रिक बौद्ध साधना में ललना, रसना और अवधूती नामक तीन नाड़ियाँ प्रमुख मानी गई हैं। अवधूती सुषुम्नास्थानीय है। यह मध्यदेशीया एवं मध्य ग्राह्य-ग्राहक-विवर्जिता होती है। (ललना पज्ञा स्वभावेन रसनोपायसंस्थिता। अवधूती मध्यदेशे तु ग्राह्यग्राहकवर्जता। - अद्वयवज्रसंगह) यह धर्ममुद्रा तथा महामुद्रा की अभेदता का हेतु है। यह महासुखाश्रयसहजांनदप्रदायिका है और अद्वयस्वभावा है। बोधिचित् के मध्यवर्गीया अवधूतिका में ऊर्ध्वसंचार से भिन्न-भिन्न प्रकार के आनंदों का आस्वाद बताया जाता है।
रूमी दरवाजा

लखनऊ में बड़ा इमामबाड़ा की तर्ज पर ही रूमी दरवाजे का निर्माण भी अकाल राहत प्रोजेक्ट के अन्तर्गत किया गया है। नवाब आसफउद्दौला ने यह दरवाजा 1783 ई. में अकाल के दौरान बनवाया था ताकि लोगों को रोजगार मिल सके। अवध वास्तुकला के प्रतीक इस दरवाजे को तुर्किश गेटवे कहा जाता है। रूमी दरवाजा कांस्टेनटिनोपल के दरवाजों के समान दिखाई देता है। यह इमारत 60 फीट ऊंची है।
कन्या तारामंडल

तारे

कन्या तारामंडल में १५ मुख्य तारे हैं, हालांकि वैसे इसमें ९६ ज्ञात तारे स्थित हैं जिनको बायर नाम दिए जा चुके हैं। वैज्ञानिकों को सन् २०१० तक इनमें से २० तारों के इर्द-गिर्द २६ ग्रह परिक्रमा करते हुए पा लिए थे, जो किसी भी अन्य तारामंडल से ज़्यादा हैं। स्पाइका इस तारामंडल का सब से रोशन तारा है। खगोलीय गोले में क्षेत्रफल के हिसाब से यह दूसरा सबसे बड़ा तारामंडल है। सन् २०१३ में इसके सूरज की तरह के ही G-श्रेणी के ५९ कन्या तारे की परिक्रमा करता हुआ एक गुलाबी रंग का ग़ैर-सौरीय ग्रह पाया गया जो सूरज-जैसे तारों के ग्रहीय मंडलों में तब तक पाए गए ग्रहों में से सबसे कम द्रव्यमान रखता था।
आधार (तर्क)

तर्कशास्त्र में आधार (premise) ऐसा कथन होता है जिसके बारे में यह दावा करा जा रहा हो कि उसकी सच्चाई के फलस्वरूप कोई अन्य निष्कर्ष (conclusion) भी सत्य है। किसी तर्क में आधार के रूप में कम-से-कम दो प्रकथन (proposition) होते हैं जिनसे एक तीसरा कथन निष्कर्ष के रूप में सत्य ठहराया जाता है।
राम नारायण

पूर्व जीवन

राम नारायण का जन्म १२ अप्रैल १९२७ को उत्तरपश्चिमी भारत के उदयपुर के निकट आम्बेर में हुआ।
सेना दिवस (भारत)

इतिहास

15 अगस्त 1947 को जब भारत स्वतंत्र हुआ, तो देश भर में व्याप्त दंगे-फसादों तथा शरणार्थियों के आवागमन के कारण उथल-पुथल का माहौल था। इस कारण कई प्रशासनिक समस्याएं पैदा होने लगी और फिर स्थिति को नियंत्रित करने के लिए सेना को आगे आना पड़ा। इसके पश्चात एक विशेष सेना कमांड का गठन किया गया, ताकि विभाजन के दौरान शांति-व्यवस्था सुनिश्चित की जा सके। परन्तु भारतीय सेना के अध्यक्ष तब भी ब्रिटिश मूल के ही हुआ करते थे। 15 जनवरी 1949 को फील्ड मार्शल के एम करिअप्पा स्वतंत्र भारत के पहले भारतीय सेना प्रमुख बने थे। उस समय भारतीय सेना में लगभग 2 लाख सैनिक थे। उनसे पहले यह पद कमांडर जनरल रॉय फ्रांसिस बुचर के पास था। उसके बाद से ही प्रत्येक वर्ष 15 जनवरी को सेना दिवस मनाया जाता है।

दिल्ली

सेना दिवस के उपलक्ष्य में प्रत्येक वर्ष दिल्ली छावनी के करिअप्पा परेड ग्राउंड में परेड निकाली जाती है, जिसकी सलामी थल सेनाध्यक्ष लेते हैं। 2018 में 70वां सेना दिवस मनाया गया, जिसमें परेड की सलामी जनरल बिपिन रावत ने ली।
संजय जोग

संजय जोग टी वी धारावाहिक रामायण मे भरत की भूूमिका के लिये जाने जातेे हैं।
पूर्व छात्र (एल्युमनाइ)

शब्द व्युत्पत्ति

लैटिन संज्ञा एल्युमनस का अर्थ "धात्रेय पुत्र, शिष्य" है और यह क्रिया ऐलेर "पोषण करना" से लिया गया है।

सम्बन्धित पद

यू॰के॰ के कई स्वतंत्र विद्यालयों में, न्यू जीलैंड स्कूल, श्री लंकन स्कूल, यूके के कुछ विश्वविद्यालय में और कुछ सीमा तक ऑस्ट्रेलिया और कनाडा में भी, स्कूल के पूर्व छात्रों के लिए पारंपरिक रूप से वाक्यांशों पुराना छात्र या पुरानी छात्रा का प्रयोग किया जाता है और विश्वविद्यालय के पूर्व छात्र के लिए, पुराना सदस्य या मात्र सदस्य (या न्यू जीलैंड में "एल्युमनस) का प्रयोग किया जाता है। कनाडा के रॉयल मिलेट्री कॉलेज में, पूर्व कैडेट और प्राचीन दल का सदस्य आदि पारंपरिक वाक्यांशों का प्रयोग होता है, जैसे कि कॉलेज संख्या में होता हैं। इसका एक अन्य उदहारण प्राचीन दस्ता है, इसका प्रयोग वर्जीनिया मिलेट्री संस्थान के एल्युमनाइ के सम्बन्ध में किया जाता है। कुछ विद्यालयों के लिए वाक्यांशों के इस सामान्य प्रतिबन्ध के कारण इसे प्रायः यूके की अभिजात्यता से जोड़ा जाता है।
कुछ विद्यालय, विद्यालय के नाम से ही जुड़े विशिष्ट शब्दों का प्रयोग करते हैं, जैसे "प्राचीन एतोनियन," "प्राचीन चर्चियन," "प्राचीन नौक्स ग्रैमैरियन," या "प्राचीन रैप्टोनियन," (एटन कॉलेज, चर्चर कॉलेज, नौक्स ग्रामर स्कूल और रैप्टन स्कूल के प्राचीन छात्र); या एक इससे भी अधिक कठिन शब्द, जैसे सिटी ऑफ़ लन्दन स्कूल और डाउनसाइड स्कूल के लिए "प्राचीन नागरिक" और "प्राचीन जियौर्जियन" का प्रयोग. यूके के ही अन्य उदाहरणों में "प्राचीन एलेनियन" (डल्विक कॉलेज), "प्राचीन ब्ल्यू" (क्राइस्ट अस्पताल), "प्राचीन डुनुमियन" (डाउन हाई स्कूल), प्राचीन नोवोकैस्ट्रीयन" (रॉयल ग्रामर स्कूल, न्यू कैसल अपॉन टाइन) और "प्राचीन मिड" (ट्रिनिटी स्कूल ऑफ़ विटगिफ्ट).
स्कॉटलैंड में पूर्व शिष्य (फॉर्मर प्यूपिल) (एफपी) शब्द का भी प्रयोग किया जाता है, विशेषतः जब विद्यालय के खेल दल की ओर संकेत किया जाये. यूएस के कुछ विद्यालय, जैसे कि टेक्सास ऐ&एम विश्वविद्यालय, पूर्व छात्र (फॉर्मर स्टुडेंट) शब्द के प्रयोग को अधिक उचित समझते हैं।
द वर्ल्ड स्टूडेंट क्रिस्टियन फेडेरेशन, अपने एल्युमनाइ के लिए "वरिष्ठ मित्र" शब्द का प्रयोग करते हैं।
गुणनिधि

गुणनिधि शिवपुराण में वर्णित एक पात्र है जिसका वर्णन शिवपुराण के रुद्रसंहिता के सत्रहवें अध्याय आता है।

कथा

इनके पिता का नाम यज्ञदत्त था। जो काम्पिल्य नगर में रहते थे। वे सदाचारी ब्राह्मण थे। गुणनिधि बचपन मे ही गलत संगत के कारण दुराचारी व जुआरी हो गए। एक बार नेवैद्य चुराने के लिए उसने शिवमंदिर में रात को प्रवेश किया। अंधेरा दूर करने के लिए उसने अपने कमीज में आग लगाकर रोशनी की। इसे शिवजी ने अपने लिए किया हुआ दीपदान माना। वह चोरी के आरोप में पकड़ा गया व उसे प्राण दंड मिला। मरने पर यमदूत उसे लेकर जाने लगे तो शिवगण आ गए और उसे अपने साथ ले गए। शिवगणों के संग से उसका हृदय शुद्ध हो गया।
शिवलोक में उसने कई वर्षों तक सुख भोगा। कालान्तर में वह कलिंग राजा अरिंदम का पुत्र हुआ।
सोवथिसल येलो भेन वाइरस

सोवथिसल येलो भेन वाइरस एक पादप विषाणु है।
मणिपुर उच्च न्यायालय

मणिपुर उच्च न्यायालय भारत के मणिपुर राज्य का उच्च न्यायालय हैं  |
पुराजैविकी

पुराजैविकी (Paleobiology) अपेक्षाकृत नयी और विकासमान विधा है जिसमें जीवविज्ञान और जीवाश्मिकिकी दोनो की विधियों एवं ज्ञान का समावेश है। इसे कभी-कभी "भूजैविकी" (geobiology) भी कहते हैं।
महोबा

भूगोल

महोबा की स्थिति 25.28°N 79.87°E. पर है। यहां की औसत ऊंचाई 214 मीटर (702 फीट) है।

गोरखगिरी पर्वत

महोबा स्थित गोरखगिरी पर्वत एक खूबसूरत पिकनिक स्थल है। इसी पर्वत पर गुरू गोरखनाथ कुछ समय के लिए अपने शिष्य सिद्धो दीपक नाथ के साथ ठहरें थे। इसके अलावा यहां भगवान शिव की नृत्य करती मुद्रा में एक मूर्ति भी है। 
प्रत्‍येक पूर्णिमा के दिन यहां गोरखगिरि की परिक्रमा की जाती है

खजुराहो

महाबो से खजुराहो ६१ किलोमीटर की दूरी पर स्थित है। विश्व प्रसिद्ध मंदिर खजुराहो महाबो के प्रमुख व प्रसिद्ध पर्यटन स्थलों में से एक है। इस मंदिर का निर्माण ९५० ई. और १०५० ई. में चन्देलों द्वारा करवाया गया था। इस मंदिर के आस-पास २५ अन्य मंदिर भी है। इस मंदिर की वास्तुकला बहुत आकर्षक है। यह मंदिर भगवान शिव को समर्पित है।

कालिंजर

महोबा से १०९ किलोमीटर की दूरी पर स्थित कालिंजर किलों के लिए काफी प्रसिद्ध है। १५वीं और १९वीं शताब्दी के मध्य में इस किले का विशेष महत्व रहा है। किले के भीतर कई अन्य जगह जैसे नीलकंठ मंदिर, सीता सेज, पटल गंगा, पांडु खुर्द, कोटि तीर्थ और भैरों की झरिद आदि स्थित है।

चित्रकूट

महोबा से १२७ किलोमीटर की दूरी पर स्थित चित्रकूट की प्राकृतिक सुंदरता काफी अद्भुत है। चित्रकूट अपनी प्राकृतिक सुंदरता के साथ-साथ धार्मिक दृष्टि से भी महत्वपूर्ण है। माना जाता है कि भगवान राम और सीता ने अपने चौदह वर्ष यहीं पर बिताए थे।
कालिञर वह प्रसिद्ध स्थान है जहा शेर शाह सूरी नामक शाषक की म्रत्यु हुई थी।
बोय़ालखाली उपज़िला

जनसांख्यिकी

यहाँ की आधिकारिक स्तर की भाषाएँ बांग्ला और अंग्रेज़ी है। तथा बांग्लादेश के किसी भी अन्य क्षेत्र की तरह ही, यहाँ की भी प्रमुख मौखिक भाषा और मातृभाषा बांग्ला है। बंगाली के अलावा अंग्रेज़ी भाषा भी कई लोगों द्वारा जानी और समझी जाती है, जबकि सांस्कृतिक और ऐतिहासिक निकटता तथा भाषाई समानता के कारण, कई लोग सीमित मात्रा में हिंदुस्तानी(हिंदी/उर्दू) भी समझने में सक्षम हैं। यहाँ का बहुसंख्यक धर्म, इस्लाम है, जबकि प्रमुख अल्पसंख्यक धर्म, हिन्दू धर्म है। चट्टग्राम विभाग में, जनसांख्यिकीक रूप से, इस्लाम के अनुयाई, आबादी के औसतन ८६.९८% है, जबकि शेष जनसंख्या प्रमुखतः हिन्दू धर्म की अनुयाई है, तथा, चट्टग्राम विभाग के पार्वत्य इलाकों में कई बौद्ध जनजाति के लोग निवास करते हैं। यह मुख्यतः ग्रामीण क्षेत्र है, और अधिकांश आबादी ग्राम्य इलाकों में रहती है।

अवस्थिति

बोय़ालखाली उपजिला बांग्लादेश के दक्षिण-पूर्वी भाग में, चट्टग्राम विभाग के चट्टग्राम जिले में स्थित है। यहाँ से स्थित निकटतम् बड़ा नगर चट्टग्राम यानी चटगाँव है।